**Vedtekter for Øyungen Vel**

Vedtatt på stiftelsesmøte 12. august 1995. Revidert 2013.

1. **FORMÅL.**

Øyungen Vel er en partipolitisk nøytral organisasjon med formål å ivareta medlemmenes og velområdets interesser slik vellets vedtekter, styre og årsmøtet bestemmer.

Vellet tar opp, samordner og gjennomfører tiltak til beste for hytteeierne og velområdet, eventuelt i samarbeid med grunneier, andre foreninger og organisasjoner i området.

Vellet representerer hytteeierne og ivaretar deres rettigheter overfor og i samarbeid med grunneier, kommune og andre som har myndighet innenfor vellets område.

1. **MEDLEMSKAP OG STEMMERETT**

Hytteeiere som har kjøpt eller bygslet grunn innenfor Øyungen hyttefelt og Øyungen seter har rett til medlemskap. Medlemskapet omfatter også ektefelle og familiemedlemmer. Alle medlemmer med offentlig stemmerett er valgbare til vellets styre. På medlemsmøter og årsmøter har hvert hyttenummer med gyldig medlemskap en - 1 – stemme.

Fraværende medlemmer kan stemme gjennom et annet medlem ved skriftlig fullmakt.

Medlemskap bekreftes ved å betale den kontingent som årsmøtet til enhver tid har fastsatt.

1. **REGNSKAP OG REGNSKAPSÅR**

Vellets regnskap går fra 1. juni til 31. mai. Revidert regnskap skal legges fram og vedtas av årsmøtet hvert år.

1. **ÅRSMØTE**

Årsmøtet er vellets høyeste myndighet og ordinært årsmøte holdes en gang i året, fortrinnsvis første lørdag av skolenes sommerferie. Innkalling til årsmøtet sendes alle medlemmer senest 14 dager før årsmøtet. Innkallingen skal angi frist for å foreslå kandidater til styret og for innsending av forslag som ønskes behandlet. Den vedlegges fullstendig dagsorden sammen med styrets beretning, regnskap og budsjett.

Ekstraordinært årsmøte kan holdes når styret eller minst ¼ av medlemmene forlanger det. Innkallingen skal skje på samme måte som for ordinære årsmøter~~,~~ og angi saker som ønskes behandlet. Ekstraordinært årsmøte kan ikke behandle andre saker enn de som er nevnt i innkallingen.

Årsmøtet kan bare fatte vedtak i saker som er oppført på dagsorden og i innkallingen.

Årsmøtet velger møteleder og sekretær og skal behandle følgende saker:

* Godkjennelse av innkalling og dagsorden
* Godkjenning av medlemmer og fullmakter
* Styrets beretning
* Regnskap med revisjonsberetning
* Styrets forslag til arbeidsprogram for neste år
* Budsjett for neste år, herunder fastsettelse av kontingent
* Andre saker som er nevnt i innkallingen
* Valg av:
	+ - Leder
		- Fem styremedlemmer
		- Revisor med vara
		- Valgkomite på to medlemmer
		- Eventuelle spesielle komiteer eller utvalg
		- To personer til å underskrive protokollen

Lederen og styrets øvrige medlemmer velges for to år om gangen, slik at tilnærmet halvparten er på valg hvert år.

Alle myndige medlemmer av vellet er valgbare. Gjenvalg kan finne sted.

Et lovlig innkalt årsmøte er beslutningsdyktig uansett frammøte.

Alle valg og avgjørelser – vedtektsendring er unntatt – treffes med simpelt flertall. Ved stemmelikhet avgjør lederens dobbeltstemme.

Vedtektsendringer krever 2/3 flertall, se pkt 7.

Det skal føres protokoll over årsmøtets forhandlinger og vedtak.

1. **STYRET**

Leder velges av årsmøtet, men styret konstituerer seg ellers selv og forestår den daglige drift og ledelse av vellet på grunnlag av vedtekter og beslutninger fattet av årsmøtet. Styret er beslutningsdyktig når lederen eller nestlederen og minst to andre styremedlemmer er til stede. Alle avgjørelser treffes med simpelt flertall. Ved stemmelikhet er lederens/ nestlederens stemme avgjørende.

Leder innkaller til styremøter. Styremøter kan også innkalles av tre styremedlemmer i fellesskap. Alle styremedlemmer skal i tilfelle varsles. Styret fører protokoll over sine forhandlinger og vedtak.

Vellet forpliktes av lederen eller ved dennes forfall av nestlederen sammen med ett av de øvrige medlemmene av styret. Alle utbetalinger skal være anvist av lederen eller ved hans eller hennes forfall av nestlederen sammen med ett av styremedlemmene.

Styret kan ikke oppta lån eller inngå avtaler med større økonomiske forpliktelser for vellet uten etter vedtak på årsmøtet.

1. **MEDLEMSMØTER**

Styret kan innkalle til medlemsmøter når det foreligger saker som styret ønsker å høre medlemmenes syn på. Det kan også sammenkalles til medlemsmøter når minst ¼ av medlemmene krever det. Kravet sendes skriftlig til styret med ønske om hva som skal behandles, og styret sender innkalling med dagsorden til medlemmene med minst 14 dagers varsel. Bare saker oppført i innkallelsen kan behandles på medlemsmøter.

1. **VEDTEKTSENDRINGER**

Endringer i vedtektene kan bare foretas av årsmøtet. Forslagene skal behandles av styret~~,~~ og styrets forslag skal sendes sammen med innkallingen til årsmøtet.

Vedtektsendringer kan bare avgjøres med 2/3 flertall av de avgitte stemmer.

1. **OPPLØSNING**

Vedtak om oppløsning av vellet må behandles på to på hverandre følgende ordinære årsmøter og krever minst 2/3 flertall av de avgitte stemmer når minst 25 prosent av medlemmene er til stede. Ved oppløsning overføres vellets midler Åstdalen Turløyper.

1. **IKRAFTTREDEN**

De første vedtektene ble fastsatt på årsmøtet den 12.08.1995. Reviderte vedtekter er fastsatt av årsmøtet 22. juni 2013 og gjelder fra denne dag.